সেপ্টেম্বর মাস শুরু হওয়ার পর-পরই শনি-রবিবার ছিল। মাস পয়লায় বাঙালি বউ-বাচ্চা নিয়ে পুজোর বাজারে নামবে, সেটাই প্রত্যাশিত। ফুটপাথ থেকে বাড়তে-বাড়তে রাস্তায় নেমে আসা পসরা, রাস্তায় যানজট, দোকানির হাঁকডাক, দরদাম, কেনাকেটা করে ক্লান্ত ক্রেতার জমিয়ে খাওয়াদাওয়া—এই না-হলে পুজোর বাজার! এই সব দেখেই তো স্বস্তির নিশ্বাস ফেলবেন ছোটবড় ব্যবসায়ীরা। ভরসা পাবেন, যাক পুজোর গন্ধ এসেছে! রোজগারের মরসুম সমাগত। কিন্তু ভাবগতিক দেখে তাঁরা হতাশ।